text: Finne vandt 75.000 ved Kellers Park Masters
  13 maj 2016 kl. 13.56
  Det blev finske Erik Myllymäki, der fredag vandt Kellers Park Masters på Ecco Touren. 
  Det finske golftalent førte fra start til slut på Kellers Park Golf Clubs anlæg i Brejning, og 24 birdies og en eagle på de tre runder, gjorde altså, at ingen kunne nå finnen. Sejren udløste en kontant præmie på 75.000 kroner til vinderen.
  Svenske Gustav Adell sluttede på andenpladsen, mens endnu en finne, Niclas Hellberg, blev treer. Bedste dansker blev Nicolai Tinning på femtepladsen. Fire danskere placerede sig i top ti. Du kan se alle resultater på Ecco Tourens hjemmeside.
  Det var første gang, at Kellers Park Golf Club lagde græs til Ecco Touren. Ecco Tourens spillere er unge golf-talenter - og dermed også morgendagens mulige stjerner.
  